കാത്തിരിപ്പിന് വിരാമം: കോവിഡില് നിശ്ചലമായ ഫുട്ബോള് മൈതാനങ്ങളില് കളി ആരവം കാസര്കോട്: www.kasargodvartha.com 26.10.2021 ജില്ലയിലെ ഫുട്ബോള് മൈതാനങ്ങളില് കാല്പന്തുരുണ്ടു തുടങ്ങി. കോവിഡ് മൂലം രണ്ടുവര്ഷമായി നിശ്ചലമായി കിടക്കുന്ന മൈതാനങ്ങളിലാണ് കളിയാരവത്തിന് തുടക്കമായത്. ഫുട്ബോള് രംഗത്ത് നിരവധി ദേശീയ, രാജ്യാന്തര താരങ്ങളെ സംഭാവന ചെയ്ത ജില്ലയാണ് കാസര്കോട്. കോവിഡ് മൂലം കഴിഞ്ഞ രണ്ട് സീസണുകളിലായി ജില്ലാ ലീഗ് അടക്കം നിരവധി ടൂര്ണമെന്റുകളാണ് നടക്കാതെ പോയത്. ഫുട്ബോള് പരിശീലനം പോലും മുടങ്ങിക്കിടക്കുകയായിരുന്നു. എഐഎഫ്എ, കെ എഫ് എ അംഗീകാരമുള്ള നാല്പതോളം ക്ലബുകളും രണ്ടായിരത്തോളം കളിക്കാരുമാണ് ജില്ലയിലുള്ളത്.കോവിഡ് നിയന്ത്രണങ്ങളില് ഇളവ് വന്നതോടെ കളിക്കളങ്ങളില് കാസര്കോട്, കണ്ണൂര് ജില്ലകളിലെ കളിക്കാര് പങ്കെടുക്കുന്ന വാശിയേറിയ ക്ലബ് ലീഗ് മത്സരങ്ങള് ഉള്പെടെ നിരവധി ടൂര്ണമെന്റ്കള്ക്ക് ഇനി വേദിയാകും.ജില്ലയിലെ ഫുട്ബോളിന്റെ ഈറ്റില്ലമായി അറിയപ്പെടുന്ന മൊഗ്രാലില്, മൊഗ്രാല് ഫ്രന്ഡ്സിന്റെ ആഭിമുഖ്യത്തില് ഇലവന്സ് ഫുട്ബോള് ടൂര്ണമെന്റ് സംഘടിപ്പിച്ചാണ് കളി ആരവത്തിന് തുടക്കം കുറിച്ചിരിക്കുന്നത്. എട്ട് ടീമുകള് ടൂര്ണമെന്റില് പങ്കെടുക്കുന്നു.